Nuwe 4DX- teater in Menlyn | Maroela Media
Fliek het pas 'n nuwe betekenis in Pretoria gekry: 'n Splinternuwe 4DX-teater wat die gehoor deel maak van 'n multidimensionele fliekervaring, open vandeesmaand sy deure in die Menlyn-inkopiesentrum in dié stad.
'n 4DX-teater is daarop gemik om die manier waarop jy na 'n fliek kyk geheel en al te verander. In dié teater word jy só meegevoer deur die spesiale effekte dat dit byna voel asof jy deel is van die fliek.
Fliekgangers word onder meer meegevoer deur omgewingseffekte soos wind en "reën". Apparate in die teater stel byvoorbeeld vriendelike gasse vry wat 'n spesifieke toneel in die fliek ondersteun – soos die reuk van die see of nat grond.
Verder kan die sitplekke ook op en af, links en regs en vorentoe en agtertoe beweeg sodat dit aksies soos vlieg en ry kan naboots.
Dié teater is die eerste van sy soort in Pretoria. Die ander 4DX-teater in Gauteng is in die Hyde Park-winkelsentrum in Johannesburg. Daar is ook 'n 4DX-teater in Kaapstad en een in Durban.
Die eerste vertoning in die Menlyn-teater is eerskomende Vrydag (10 Februarie) en die fliek wat vertoon word, is Resident Evil.
Op 17 Februarie word die aksiefliek xXx: Return of Xander Cage met Vin Diesel en Ruby Rose vertoon.
Wat gaan dit my kos? 'n 4DX-fliekkaartjie gaan jou R175 uit die sak jaag. Vir meer inligting besoek Nu Metro se webwerf.